10 ತಿಂಗಳ ಕಂದಮ್ಮನ ತಲೆ ಮೇಲೆ ಬಿತ್ತು ಮರದ ಹಲಗೆ

ಬೀಜಿಂಗ್: 10 ತಿಂಗಳ ಗಂಡು ಮಗುವಿನ ತಲೆಯ ಮೇಲೆ ಮರದ ಹಲಗೆಯೊಂದು ಬಿದ್ದಿರುವ ಘಟನೆ ನೈಋತ್ಯ ಚೀನಾದದಲ್ಲಿ ನಡೆದಿದೆ. ಮಗುವಿನ ಮೇಲೆ ಮರದ ಹಲಗೆ ಬೀಳುವ ದೃಶ್ಯಗಳು ಮನೆಯೊಂದರ ಸಿಸಿಟಿವಿ ಕ್ಯಾಮೆರಾದಲ್ಲಿ ಸೆರೆಯಾಗಿದೆ.

ಮಾರ್ಚ್ 16ರಂದು ಈ ಘಟನೆ ನಡೆದಿದ್ದು, ಮಗುವಿನ ತಲೆಯ ಮೇಲೆ ಮರದ ಹಲಗೆ ಬೀಳುವ ವಿಡಿಯೋ ಸಾಮಾಜಿಕ ಜಾಲತಾಣಗಳಲ್ಲಿ ವೈರಲ್ ಆಗಿದೆ. ಮಾರ್ಚ್ 16ರಂದು ಮಧ್ಯಾಹ್ನ 1ಗಂಟೆಗೆ ಲಿಯು ಎಂಬ ಮಹಿಳೆ ತಮ್ಮ ಮೊಮ್ಮಗನನ್ನು ಬೇಬಿ ಸಿಟಿಂಗ್ ಚೇರ್ ನಲ್ಲಿ ಕೂರಿಸಿಕೊಂಡು ಹೋಗುತ್ತಿದ್ದರು. ಈ ವೇಳೆ ಮೇಲಿಂದ ಸುಮಾರು 2 ಕೆಜಿ ತೂಕವುಳ್ಳ ಮರದ ಹಲಗೆ ಕಂದಮ್ಮನ ತಲೆಯ ಮೇಲೆ ಬಿದ್ದಿದೆ.

ಮಗುವಿನ ಮೇಲೆ ಹಲಗೆ ಬೀಳುತ್ತಿದ್ದಂತೆ ಲಿಯು ಮೊಮ್ಮಗನನ್ನು ಸ್ಥಳೀಯ ಮಕ್ಕಳ ಆಸ್ಪತ್ರೆಗೆ ದಾಖಲಿಸಿದ್ದಾರೆ. ಘಟನೆಯಿಂದಾಗಿ ಮಗುವಿನ ಹಣೆಯ ಮೇಲೆ 8 ಸೆಂಟಿ ಮೀಟರ್ (3.15 ಇಂಚು) ಆಳವಾದ ಗಾಯವಾಗಿದೆ. ಮಗುವಿಗೆ ಚಿಕಿತ್ಸೆ ನೀಡಲಾಗತ್ತಿದ್ದು, ಅದರ ಸ್ಥಿತಿ ಚಿಂತಾಜನಕವಾಗಿದೆ ಅಂತಾ ವೈದ್ಯರು ತಿಳಿಸಿದ್ದಾರೆಂದು ವರದಿಯಾಗಿದೆ.

ಮಗುವಿನದ್ದು ಮೃದು ಹಣೆಯಾಗಿದ್ದರಿಂದ ಮೂಳೆಗಳು ಮುರಿತಕ್ಕೊಳಗಾಗಿದ್ದು, ಅವುಗಳ ಜೋಡಣೆ ಕಾರ್ಯ ನಡೆಯುತ್ತಿದೆ ಅಂತಾ ಮಗುವಿನ ತಾಯಿ ಖಿನ್ ತಿಳಿಸಿದ್ದಾರೆ.

ಘಟನೆಯ ಬಳಿಕ ಸ್ಥಳೀಯ ಭದ್ರತಾ ಸಿಬ್ಬಂದಿ, ಬಾಲ್ಕನಿಯಲ್ಲಿ ಅಲಂಕಾರಿಕವಾಗಿ ಮರದ ಹಲಗೆಗಳು, ಹೂ ಕುಂಡಗಳನ್ನು ಬೀಳುವ ರೀತಿಯಲ್ಲಿ ಇರಿಸಬಾರದು ಅಂತಾ ಸುತ್ತೋಲೆಯನ್ನು ಹೊರಡಿಸಿದ್ದಾರೆ.

ಈ ಸಂಬಂಧ ಯುಝಹಾಂಗ್ ಪೊಲೀಸ್ ಠಾಣೆಯಲ್ಲಿ ಪ್ರಕರಣ ದಾಖಲಾಗಿದ್ದು, ಮಗುವಿನ ಮೇಲೆ ಹಲಗೆ ಹೇಗೆ ಬಿತ್ತು ಮತ್ತು ಯಾರ ಮನೆಯ ಬಾಲ್ಕನಿಯಿಂದ ಬಿದ್ದಿದೆ ಎಂಬುದರ ಬಗ್ಗೆ ತನಿಖೆ ನಡೆಸುತ್ತಿದ್ದಾರೆ.